Papersnake/gushiwen huggingface dataset:
无心颂
张伯端（宋代）

堪笑我心，如顽如鄙。
兀兀腾腾，任物安委。
不解修行，亦不造罪。
不曾利人，亦不私己。
不持戒律，不徇忌讳。
不知礼乐，不行仁义。
人间所能，百无一会。
饥来吃饭，渴来饮水。
困则打睡，觉则行履。
热则单衣，寒则盖被。
无思无量，何忧何喜。
不悔不谋，无念无意。
凡生荣辱，逆旅而已。
林木栖鸟，亦可为比。
来且不禁，去亦不止。
不避不来，无赞无毁。
不厌丑恶，不羡善美。
不趣静室，不远闹市。
不说人非，不夸己是。
不厚尊崇，不薄贱稚。
亲爱冤仇，大小内外。
哀乐得丧，钦侮险易。
心无两睹，坦然一揆。
不为福先，不为祸始。
感而后应，迫而后起。
不畏锋刀，焉怕虎兕。
随物称呼，岂拘名字。
眼不就色，声不来耳。
凡所有相，皆属妄伪。
男女形声，悉非定体。
体相无心，不染不碍。
自在逍遥，物莫能累。
妙觉光圆，映彻表里。
包裹六极，无有遐迩。
光兮非光，如月在水。
取舍既难，复何比拟。
了兹妙用，迥然超彼。
或问所宗，此而已矣。
韩魏公生日
强至（宋代）

勋名一代俱称首，将相三朝愈饬躬。
雅意自安台鼎外，群生长愿化钧中。
破除白发留宾醉，收拾黄金济士穷。
旧邺山川齐寿考，秀眉何独鲁龟蒙。
和寇十一晚登白门
陈师道（宋代）

重楼杰观屹相望，表里河山自一方。
小市张灯归意动，轻衫当一晚风长。
孤臣白首逢新政，游子青春见故乡。
富贵本非吾辈事，江湖安得便相忘。
岁暮山中纪事三首
洪咨夔（宋代）

乡风腊廿五，比户然爆竹。
穷阴挟黄昏，霹雳起空屋。
梁间鬼拍手，笑人未免俗。
罔两白昼行，渠尔一爆逐。
五老化流星诗
王禹偁（宋代）

五老知符命，皤然共效灵。
游河方告瑞，入昴忽为星。
接武传歌咏，翻身上杳冥。
来同聚井数，去作种榆形。
鹤发光难认，龙图兆可听。
至今依列宿，高印远天青。
酒集法源寺一龙知县汝霖试用山西兼赠郭编修嵩焘尹御史耕云郭新从大沽防营入奏兵状与尹言夷务故有是赠
王闿运（清代）

朝作白头吟，夕代东武讴。西风一夜起秋色，满堂宾客增离忧。

一君西行太行道，滹沱连云没秋草。人生富贵须少年，倏忽穷愁至将老。

京华来往十四春，布衣疏食家仍贫。只言白璧报知己，惟见黄金赐近臣。

一旦繁华人事改，百道鲸波喷沧海。匣中宝剑三四鸣，万户侯封不相待。

坐中有客奏兵机，绝国萧条无是非。空开西域蒲桃酒，且尽墙东鹦鹉杯。

持杯却问霜台客，祇恐中兴有遗失。致君尧舜公等知，七疏书成万人惜。

卑官落拓更可怜，嗟君欲去知君贤。莫辞便作折腰吏，何时得种公家田。

从来形势称三辅，太原雄关任腰膂。借问年年汾水秋，即今谁作并州虎。

此别东西各自悲，古寺钟鸣来客稀。惟有鸣蝉聒人意，夜来啁哳在高枝。
颂古十六首
释心月（宋代）

京师出大黄，浑崙不覆藏。
朝生金凤子，平地快翶翔。
金陵杂兴二百首
苏泂（宋代）

九十春光即渐休，莫将双眼上层楼。
江南归计无由遂，一点杨花万斛愁。
兰若杂言 其七
释净端（宋代）

岩前松竹两三株，日炙风吹渐已枯。叶落纵横人不扫，清声犹自响朝晡。
白马篇
励廷仪（清代）

白马黄金勒，四足随风起。千金买宝刀，六郡良家子。

朝齧阴山雪，暮饮长城水。横行薄瀚海，一日能千里。

雪仇不顾身，报主宁恤死。壮士悲暮年，良马惜暮齿。

坐老风尘中，穷年胡为尔。月出沙碛黄，日落塞云紫。

独立横秋风，长嘶谢知己。
次彦深韵
洪皓（宋代）

祝寿开樽象乐和，傞傞态度屡婆娑。
动空咏德终宵乐，从此修文定止戈。
阴雨
韩淲（宋代）

变风忽交作，雨脚窗纸鸣。隘巷掩关坐，炉深沸瓶笙。

岂不念故山，斗升聊自营。米贵薪炭少，天亦放我晴。
和求道人 其三
朱松（宋代）

风波举世正同舟，聊戏乘桴从我由。闭户有时非得已，冯河无补却堪羞。
次韵前人取别二首
陈著（宋代）

初心高处欲穷游，兀坐书窗七月秋。
风雨已成贫甫叹，山云却为老韩收。
从来人事有圆缺，可是天公分去留。
正尔无聊负暄立，赤书忽落剡溪头。
赠英公大师
郑起（宋代）

玉殿承恩四十年，水云心已悟南禅。
李斯篆字功何妙，贾岛诗章学太玄，
筇在机嗟无虎斗，钵腥长笑有龙眠。
闻令未老休慵堕，剩把书踪石上镌。
次韵柳见答
苏辙（宋代）

桂酒无人寄豫章，〈江西官酿，惟豫章最佳。
〉羁愁牢落遣谁当。
烹煎崖蜜真牵强，惭愧山蜂久蓄藏。
江上?会鲈橙正熟，山头吹帽菊初香。
漂流异日俱陈迹，笑说过従想未忘。
按治周公命有司为予筑草亭三间于小西湖之北予峻辞弗获且感且愧纪以是诗
张诩（明代）

城西一亩也堪宫，更赏新亭结构雄。乐道清时非戴简，买园古洛又文忠。

鹑居岂有离人意，鷇食偏无济世功。目断长江秋色晚，欲从何处送飞鸿。
七夕遇雨访石堂先生 其四
熊鉌（元代）

混之再开辟，唤觉千载迷。龙门空宝匣，明月照玉溪。

五纬集未久，又报填旅奎。
正仲思归作篆畦今夜月十诗非篆畦月乃雁苍月盖杜子美鄜州月之意也予作十章乃篆畦月也 其七
舒岳祥（宋代）

篆畦今夜月，尊酒共论文。冻茁沙中笋，冰芽涧底芹。

人生半歌哭，世事异传闻。风宪分流品，儒生免出军。
雪窦达观禅师见寄依韵答
梅尧臣（宋代）

岩窦常留雪，山雪不有心。
禅衣百衲重，香刹四明深。
驯鹿来衔果，栽松去作林。
自缘冠绂累，未解远公寻。
向来
赵师民（宋代）

向来情思已陈陈，旅思无端不及春。
潘子形容伤日发，沈郎文字暗丹唇。
句 其二
王野（宋代）

莫道春随风雨过，化工昨夜到桑麻。
效八音体送李状元一初提学浙江
周巽（元代）

金闺早通籍，石渠待校书。丝纶阁中客，竹简犹卷舒。

匏瓜岂终系，土宇今晏如。革化自君始，木铎扬名誉。
传示银杏兼简林谦之
胡铨（宋代）

头白经筵思漫覃，骎骎末路我何堪。
八年还作玉堂集，一笑真何银杏谈。
敢说麕书讥聂北，聊因麟趾咏周南。
梅开更得珠园去，红粟寒梢试一探。
良田无晚岁
丁泽（唐代）

人功虽未及，地力信非常。不任耕耘早，偏宜黍稷良。

无年皆有耕，后种亦先芳。膴膴盈千亩，青青保万箱。

何须祭田祖，讵要察农祥。况是春三月，和风日又长。
跋余伯益所藏张钦夫书西铭短纸二首 其二
杨万里（宋代）

横渠方寸著乾坤，传到南轩更莫论。四海交朋霜叶落，半张翰墨雪涛翻。
高阳台·西湖春感
张炎（宋代）

接叶巢莺，平波卷絮，断桥斜日归船。能几番游，看花又是明年。东风且伴蔷薇住，到蔷薇、春已堪怜。更凄然。万绿西泠，一抹荒烟。
当年燕子知何处，但苔深韦曲，草暗斜川。见说新愁，如今也到鸥边。无心再续笙歌梦，掩重门、浅醉闲眠。莫开帘，怕见飞花，怕听啼鹃。
子用济有远行诗以贻之 其一
柴静仪（清代）

吾子廉吏孙，读书昧生理。三十未成名，徒然还乡里。

外侮旋复未，内忧方未已。忽然远行役，披衣中夜起。

明星光在天，河流正弥弥。行云有返期，游子靡所止。

揽涕下高堂，长途从此始。
用韵寄谊叟
释德洪（宋代）

识君童牙中，岂止论半面。虽同万顷山，经年不相见。

平生草头露，蚌月跳珠转。永怀终夜不成眠，但见突兀游霄殿。
和山行回坐临清桥啜茶
韦骧（宋代）

云軿回处引笙箫，疑向春宵度鹊桥。桥上茗杯烹白雪，枯肠搜遍俗缘消。
秋霁
陆游（宋代）

灏气明山川，霁色满天地。
西风吹我衣，忽有万里意。
中原运当平，所要在得士。
余年犹几何，弃置复弃置！
点绛唇 其七
佚名（宋代）

春日芳心，暗香偏向黄昏逗。玉肌寒透。抵死添清瘦。

影落横塘，月淡人归后。君知否。一枝先秀。应向东君奏。
七盘岭阻寇闻李端公先到南楚
钱起（唐代）

日暮穷途泪满襟，云天南望羡飞禽。阮肠暗与孤鸿断，

江水遥连别恨深。明月既能通忆梦，青山何用隔同心。

秦楚眼看成绝国，相思一寄白头吟。
禅人呈雪窦顶相求赞
释慧方（宋代）

勘破北塔归来，接得铁佛即透。分明觌面全彰，不可唤作雪窦。
宫词 其八十
周彦质（宋代）

太平天子绝畋游，结束宫娥马打毬。韶乐引来花锦队，男儿跪拜谢头筹。
题西白山观雪
释仲皎（宋代）

西白名山处，那堪踏雪观。
四围银世界，一色玉峰峦。
夜色和天冷，清辉放月寒。
溪梅初一二，著意为渠看。
四皓
李纲（宋代）

皓发庞眉四老翁，商山采尽紫芝丛。安刘毕竟成何事，空堕留侯巧计中。
野步
严锦（清代）

雨止石渐乾，木落野愈旷。长风驱云归，半天卷屏幛。

一径忽细驱，步窘骤难放。行行登高原，了了见古圹。

断碑无岁年，何时此卜葬。惯听樵斧声，久绝麦饭饷。

呼起冥漠君，告尔勿凄怆。方今楚氛恶，驱人入烟瘴。

骸骨万里抛，妻子终岁望。尔生当盛平，不见乱离状。

死获黄土埋，长眠幸无恙。巍巍南面王，此乐亦不让。

我诗非谀墓，聊代鲍家唱。归途闻怪啼，一鸮立树上。
议论吟
邵雍（宋代）

事苟非，自有异。事苟是，安有二。
湖村月夕
陆游（宋代）

锦城曾醉六重阳，回首秋风每断肠。
最忆铜壼门外路，满街歌吹月如霜。
行路难三首·其三
柳宗元（唐代）

飞雪断道冰成梁，侯家炽炭雕玉房。
蟠龙吐耀虎喙张，熊蹲豹踯争低昂。
攒峦丛崿射朱光，丹霞翠雾飘奇香。
美人四向廻明珰，雪山冰谷晞太阳。
星躔奔走不得止，奄忽双燕栖虹梁。
风台露榭生光饰，死灰弃置参与商。
盛时一去贵反贱，桃笙葵扇安可当。
立冬后赏菊十首 其六
林光（明代）

朵朵玉为盘，金黄向里攒。樽中欢酌尽，酒量不知宽。
和周明瞻秋香五首
吴芾（宋代）

已爱清秋霁景鲜，山明水秀竹娟娟。
更来花下成真赏，顿觉飘飘意欲仙。
过行在宿詹塘
姜特立（宋代）

三十年间倦路岐，今朝犹自羡轻肥。
敝舆冲雨方行役，朴论干时未息机。
日暮肠枵聊命酒，夜寒衾薄旋牵衣。
一廛三径何时遂，且待相如驷马归。
送韩子成补三衢太守
黎民表（明代）

君不见凤凰羽翼何襹𧚺，丹霄掣曳谁能羁。丈夫磊落负才气，遇合风云自有时。

江左韩生称国俊，射策君门名益振。下笔偏窥左史书，剧谈合绾苏君印。

曹郎待次拂衣回，管乐心情付酒杯。十载幽忧缠橘市，两朝仙驭上瑶台。

畴昔论交几人在，一麾君亦思江海。钱塘江水日生潮，严滩明月何曾改。

挂帆信宿且经过，予亦青山梦斧柯。兰阴之水葡萄渌，襄阳小儿铜鞮歌。

腐儒岂辨一生事，黄金到手须快意。扬雄禄位诚足轻，相如肯与公卿议。

浊水清尘自不同，贫贱之交莫相弃。
满江红·五五芳辰
佚名（宋代）

五五芳辰，园林遍、十分春景。见瑞香喷兽，烛摇红影。知道文星瑞度旦，细腰歌舞娇姿逞。颂椒觞、捧献更殷勤，君拚饮。英雄威，风凛凛。文章腹，千机锦。看青毡复旧，父风挺挺。桂子兰孙齐彩戏，祝教寿比天难尽。况深居、潭府胜蓬莱，真仙境。
怀素上人草书歌
戴叔伦（唐代）

楚僧怀素工草书，古法尽能新有馀。神清骨竦意真率，

醉来为我挥健笔。始从破体变风姿，一一花开春景迟。

忽为壮丽就枯涩，龙蛇腾盘兽屹立。驰毫骤墨剧奔驷，

满坐失声看不及。心手相师势转奇，诡形怪状翻合宜。

人人细问此中妙，怀素自言初不知。
题画竹
胡奎（元代）

昔闻王子猷，曾访戴安道。安知千百年，复见此君好。
点绛唇
曹勋（宋代）

一气冲融，浩然识取生缘处。敛归灵府。便作真铅柱。

九任玄归，行处龙先虎。山头雨。散成清露。玛瑙生玄圃。
浪淘沙令 其三 即事
仲并（宋代）

草圣与诗馀。清韵谁如。生绡团扇倩谁书。月湛素华天似水，深院凉初。

人散晚钟疏。后约还虚。良宵忍放枕鸾孤。要得相逢除是梦，有梦来无。
好事近·王母庆生辰
佚名（宋代）

王母庆生辰，方过中秋五日。子舍文场鏖战，想功名来逼。看看喜德捷音传，果信名登桂籍。行拜君恩爵赏，寿萱堂永锡。
次王勉夫见招 其二
章甫（宋代）

风月分公宇，图书静客堂。交情知烂熳，暇日想徜徉。

我老嗟筋力，诗成损肾肠。报章惭不敏，秋至足悲伤。
中春书事
朱淑真（宋代）

乍暖还寒二月天，酿红酝绿斗新鲜。
日烘春色成和气，风弄花香作瑞烟。
莺舌似簧初学语，柳条如线未飞棉。
金杯满酌黄封酒，欲劝东君莫放权。
寄衡阳尉徐智伯 其三
曾丰（宋代）

衡阳容有雁，岭表得无梅。半岁人南北，中宵梦往来。

灯为输喜使，酒作嫁愁媒。莫决敲门句，几经改作推。
沁园春 题丁药园采芝图
钱肃润（明代）

我见丁君，太白东坡，疑其后身。奈花笺甫赐，空承主眷，金莲方照，徒叹卿文。

儋耳苍茫，夜郎惨淡，万里归来故国春。那堪羡，羡吴山越水，做散仙人。

一朝厌弃风尘，向何处桃源去问津？念高车驷马，其忧甚大，幽林邃谷，此乐为真。

采者芝舆，绮园安在？共说皤皤入漠廷。君行矣，恐图形徵访，正具蒲轮。
木芙蓉盛开四解
宋祁（宋代）

千绕青丛外，携觞只自留。
晚花兼素发，同是一悲秋。
晏起
成文昭（清代）

雨后天气佳，梦回失春晓。起起复欹枕，静意入幽眑。

晞发忘巾栉，修廊百回绕。婉娈城西山，弄晴呈窈窕。

隔江送青来，一变一态好。偃仰兴孤往，游泳惬怀抱。

有时命琴樽，轩楹净洒扫。以此悦性灵，永言谢烦懆。
郡斋独酌忆蔡章阳马仲穆诸君
顾亮（明代）

半生徒碌碌，百事未能周。
白屋方甘老，朱门忽见收。
登龙应有愧，得马正堪忧。
坐对盈樽酒，寥寥忆旧游。
下第留别陈至
李廌（宋代）

明缗钓香饵，彼取亦已微。
金丸往抵黾，我用一何卑。
余生宇宙间，动辄多愿违。
天王十二闲，玉勒黄金鞿。
奈何骥与騄，不使备六蜚。
盐车初未脱，伯乐第兴悲。
宁甘生刍饿，不为场藿嘶。
京都足风埃，士气随亦淄。
君於万夫间，独若三秀芝。
浩气久已定，得丧亮难移。
对之忘忿戾，澹然移安夷。
论交有斯人，是用久敬之。
吾生三十年，二十九年非。
末路各相望，奋庸会有时。
贵如未可求，守余北山薇。
诫子孙
曹端（明代）

越奸越狡越贫穷，奸狡原来天不容。富贵若从奸狡得，世间痴汉吸西风。
刘氏铜像
方信孺（宋代）

霸业凄凉一炬休，铸金为像亦狂谋。
五湖但说鸱夷子，千古谁知恩赦侯。
次韵十诗·喜闲
楼钥（宋代）

杜陵郑老共襟期，门外红尘弗与知。
近日颇荒攻愧课，多时不与适斋诗。
竹深荷净相留处，月白风清偶会时。
地僻衣裳俱自懒，黄冠野服澹相宜。
卜算子
美奴（宋代）

送我出东门，乍别长安道。两岸垂杨锁暮烟，正是秋光老。

一曲古阳关，莫惜金尊倒。君向潇湘我向秦，鱼雁何时到。
次韵龄叟招石秀叔
陈著（宋代）

久知难久别，飞约到柴门。
唤起雨窗困，踏开岚径昏。
世情忙外看，交道淡中存。
何日巳公屋，新诗得共论。
相见欢 卜钱声
黄钧宰（清代）

镫前祝语盈盈，掷来轻。笑向旁人佯说，问阴晴。

心中事，眼前字，是佳音。却有一圜旋转，未分明。
夏日对雨偶成寄韩仲文兄弟
梅尧臣（宋代）

日日城头雨，还愁湖上波。
窗中人自听，门外潦应多。
不畏车生耳，还愁麦化蛾。
吾庐无所有，频看壁间梭。
五马渡
曾极（宋代）

仲达欺孤与操同，岂能长世抚提封。
瑶图章间换君知否，班特浮江自化龙。
奉和圣制行次成皋途经先圣擒建德之所感而成诗应制
苏颋（唐代）

汉东不执象，河朔方斗龙。夏灭渐宁乱，唐兴终奋庸。

皇威正赫赫，兵气何匈匈。用武三川震，归淳六代醲.

成皋睹王业，天下致人雍。即此巡于岱，曾孙受命封。
次韵阳行先游招隐
苏颂（宋代）

古屋萧森数十间，禅扉幽寂叩常关。
少微处士遗尘远，灵鹫高僧得地间。
穿石到池泉滴滴，磨崖生藓字斑斑。
山林真趣谁能辨，乘兴时来兴尽还。
细君崔氏哀辞二首 其一
王恽（元代）

去年扶病上新茔，歌管杯盘水曲亭。今日重来人不见，杏花零落柳条青。
丁丑岁中秋日劭农于城南得五绝句 其二
史弥宁（宋代）

说似田家好著忙，剩培宿麦接青黄。定知不落薰风后，万垄晴催煮饼香。
灵寿杖为罗进士父赋
吴俨（明代）

尝闻灵寿杖，似竹还非竹。天然合尺度，而自有节目。

汉庭赐孔光，不称三公服。今归罗隐君，始脱泥涂辱。

暂曳过崆峒，终携入盘谷。扶颠与持危，要不藉僮㒒。

赤藤苦不坚，桃竹颇类俗。草木若有知，安能不羞缩。

但恐君力强，弃置倚墙屋。蛟螭见光怪，雷电时相逐。
湖上赋
陆游（宋代）

清绝追凉地，平生得未曾。
似尝仙掌露，如嚼玉壶冰。
狂学菱舟曲，闲寻竹院僧。
更思生羽翼，散发醉巴陵。
句
潘阆（宋代）

窥鱼白鸟明残照，抱石幽云点半山。
九日过姚廷晖隐居
沈梦麟（元代）

病起扶衰上钓槎，乘流直到故人家。
一秋止酒樽无绿，九日开人菊未花。
海气通潮生白雾，天风如水洒乌纱。
归来落叶多如雨，欲寄新诗日已斜。
看梅
徐集孙（宋代）

岁寒气味少人知，一度相逢一度奇。
不受阳和私点化，惯经风度冷禁持。
影横坡老数枝画，香沁逋仙两句诗。
相对依依吟未得，斜阳归路不妨迟。
读淮南李相行营至楚州诗
鲍溶（唐代）

阃外建牙威不宾，古来戡难忆忠臣。已分舟楫归元老，

更使熊罴属丈人。玄象合教沧海晏，青龙喜应太山春。

来年二月登封礼，去望台星扈日轮。
谢紫岩居士
释宗杲（宋代）

紫岩分惠建溪茗，妙喜答以青州衫。
得人一牛还一马，前三三与后三三。
孝陵
赵对澄（清代）

风云气尽夕阳残，宫殿苍凉异代看。尺土不阶同汉祖，六卿分职法周官。

眼前将相堤防易，身后儿孙位置难。燕子飞来金阙冷，年年石马啸荒寒。
以人生五马贵莫受侵为韵送胡献叔守邵阳
方岳（宋代）

餂以澜翻口，箝以霹雳手。
俗吏{上比下言}儒腐，吾曹自甘受。
偈
珙禅师（宋代）

三十年来握箭弓，三平才到擘开胸。半个圣人终不得，大颠弦外几时逢。
祁门舟中
冯询（清代）

一脱官衫百体便，卧游虽暂亦缠绵。树知尘世百年事，花送春人十里船。

白日纵歌宜放鹤，青山埋骨有啼鹃。不知寒食清明过，只觉韶华在眼前。
次陈梦锡韵二首
陈造（宋代）

思君采艾叹如年，眼底羁愁只自煎。
破梦有来惊剥啄，冲泥径欲跨连钱。
新篇端复千年计，旧集犹须百手传。
早晚聚头三日语，麈边闲听有源泉。
送王元均贬衡州兼寄元龙二首
陈师道（宋代）

先生秀句满天东，二子缘渠再得穷。
诗礼向来堪发冢，孙刘能使不为公。
炎方瘴疠避轩豁，故国山河开始终。
传语元龙要相识，江湖春动有来鸿。
除夜宿桐庐
方岳（宋代）

才有佳山便歇程，岛烟汀雨正关情。
世於吾道亦聊尔，我与梅花各瘦生。
无处不曾供夜话，有田谁肯废春耕。
年华俱在客中过，只为天公乞一晴。
庆张惟东任阴阳正术
徐庸（明代）

日月五星为七政，经纬守恒时乃定。唐尧之世今再逢，法则古先有神圣。

璿玑玉衡系程度，主宰周流即溪径。隅夷昧谷宅所司，东作西成循一命。

多君精选复精历，谈论义理求必胜。一朝领荐趍帝乡，锦服乌纱照车乘。

东还此日到乡邑，眉寿拜亲增喜庆。光风又入绮罗筵，白雪阳春听歌咏。
北征凯旋诗六首 其六
张逸少（清代）

扫穴传方略，丰碑勒武功。亦曾资众策，只自断宸衷。

战伐夷头曼，威名俪有熊。归来颁赏赉，燕飨赋《彤弓》。
过戴高士南枝旧寓
王时翔（清代）

短簿祠前路，遗民寄旅魂。谁怜晞发叟，未葬白云村。
送盛仲规之魏慎轩馆
徐庸（明代）

盛君仲规出名族，经史百氏无不读。一朝披腹呈琅玕，姓名已入登科录。

南宫会试辞儒官，少年肯畏青毡寒。虹蜺之气不轻吐，思济苍生如谢安。

韦编三绝摩挲久，箪瓢陋巷归来守。虞山高士近相延，礼意交并世稀有。

秋风袅袅吹去航，素琴孤剑随行囊。青衿济济远迎候，文星此夜明鳣堂。

乘时化雨多沾溉，万里青云远相待。春风杨叶重穿时，要作盐梅登鼎鼐。
宿回峰院寄黄择中察院
释道潜（宋代）

秋堂立四壁，物色夜萧然。藜床抱孤影，起坐未成眠。

曾飙激高梧，万动接虚警。感至情先谢，理冥神预领。

铜壶漏未央，扶杖起彷徨。方塘溢繁荇，冷月下疏篁。

踯躅步空除，风带袅霜裾。泯余契幽独，怅子隔川途。

短短袖中书，明发欲谁寄。梁上木鲤鱼，傥能将此意。

古亦有相思，吾今何所遗。浩歌望云水，期子与同归。
赠罗月岩推府迎侍还万安二首 其二
卢楠（明代）

燕塞霜空万木摧，楚乡烟净锦帆回。洲如白鹭天边落，山似青螺海上来。

孙晷兰舆元水国，曹家仙赋在铜台。南云北渚休相忆，紫诰金泥次第开。
连日作阴颇有雨雪意
陆游（宋代）

十分历日过八九，徂岁迫人殊可惊。
霜木萧萧临古道，雪云惨惨冒高城。
山头噤雀无生意，水面饥鸢有堕声。
剩压新醅供旨蓄，从今次第问春耕。
醉郡圃二首
张耒（宋代）

驱童晨摘承露花，荐以玉盘濡井华。
谁云离本即憔悴，持玩入手意有加。
为之致酒就几案，影落酒底杯浮葩。
平生看花常不足，肯使容易亲尘沙。
瑞鹧鸪 赠郭公
谭处端（元代）

休心损事养根源。寂淡清虚守自然。积德仁风师孔孟，僻潜高自效颜原。定观明月三秋夜，妙趣玄风九夏天。诗酒琴书谁可并，野夫常许似龙
和白沙先生菊花
林大章（明代）

紫艳初移自涧滨，幽怀更对白纶巾。楚云别去遥相忆，欲折寒香寄远人。
和姚提举赏海棠
吕陶（宋代）

晓雾笼花暖渐收，万枝难尽数花头。胭脂半为伤春淡，锦带翻因拂地羞。

围饮旧风传乐国，纵吟清味属诗流。西园韶景真无价，红满池台月满楼。
送樊进士归宁
韩维（宋代）

狂风吹飞花，烂漫天地间。
春归花已歇，游子亦云还。
言赴庭闱召，行色已在颜。
岂在蓬荜徵，为子驻征鞍。
岂无藜与藿，与子共盘餐。
念子久游行，归得义所安。
及时道当进，为养禄要干。
一吟送子诗，感恻泪沾翰。
祗召还京题江西道院
杨万里（宋代）

病身祇要早投闲，乞得高安政小安。山水秋来浑是画，楼台高小自生寒。

登临未足还辞去，老大重来毕竟难。碧落翠微好将息，清风明月梦中看。
送江西周尚书赴滑台
陈陶（唐代）

楚谣襦袴整三千，喉舌新恩下九天。天角雄都分节钺，

蛟龙旧国罢楼船。昆河已在兵钤内，棠树空留鹤岭前。

多病无因酬一顾，鄢陵千骑去翩翩。
浯溪
庄崇节（宋代）

元翁作颂鲁公书，峭壁云烟万古垂。
三绝堂前月浸碧，两峰亭下草生悲。
英风义概有存者，流水高山谁会之。
便使中原归赵璧，磨崖再勒中兴碑。
赠云留道人
张埴（宋代）

往往诸公眼亦青，尚疑崔浩是前生。
蚩尤堕地已为石，且道何时见景星。
和运使王密学西亭未开牡丹
宋庠（宋代）

新年西圃带轻寒，芳意含华洽客欢。
瑞露只知催濯锦，朝霞犹欲隐乘鸾。
暗期玉蕊蜂窠润，偷裛天香蝶粉乾。
应为主人恩不浅，併留颜色占春兰。
泛舟明湖
申涵光（清代）

女墙倒影下寒空，树杪飞桥渡远虹。历下人家十万户，秋来俱在雁声中。
草凉楼驿看红白芍药
薛瑄（明代）

芍药花开山驿中，小阑红白各分丛。浓妆独向风前立，素质如从月下逢。

明媚并超尘世色，妖娆均得化神功。谁知倾国倾城者，一往滔滔万古同。
题招隐寺
戴叔伦（唐代）

昨日临川谢病还，求田问舍独相关。

宋时有井如今在，却种胡麻不买山。
晚亭逐凉
白居易（唐代）

送客出门后，移床下砌初。趁凉行绕竹，引睡卧看书。

老更为官拙，慵多向事疏。松窗倚藤杖，人道似僧居。
予十年间两坐斥罪虽擢发莫数而诗为首谓之嘲
陆游（宋代）

扁舟又向镜中行，小草清诗取次成。
放逐尚非余子比，清风明月入台评！
句
李善美（宋代）

岘首何人碑，行客独垂泪。
实弟以诗来督作会文又因太原侄寄声欲作不速
胡宏（宋代）

我祖生文定，杰然继真儒。
门风早衰飒，吾弟意何如。
晓发牛渚矶
黄景仁（清代）

短帆拂哓春江上，鲜云生缬波如掌。一声转柁过苍岩，惊起白如飞两两。

三山已尽牛渚来，巉崖三面排江开。昔人一矢斗天险，即今无浪犹风雷。

我来舍舟登绝壁，万丈高寒荡心魄。水深不见燃犀人，断霞鱼尾星星赤。
上已前一日欲雨复晴
杨万里（宋代）

去年上已政南来，明日初三忽又催。
雨压云头浑欲落，风翻日又急吹开。
莫因岭外无花卉，便对春光废酒杯。
只拣茂林修竹处，兰亭褉事足追回。
予与王瞻叔韩通一林梅卿余知默徐彦才六人皆
吴芾（宋代）

同庚非不多，达者能有几。
七十二年间，六人而已矣。
其四迹已陈，止予二人尔。
今朝闻讣音，其一又不起。
嗟予独何人，偶尔未见鬼。
自度如许衰，宁久红尘里。
念此梦幻身，谁能保终始。
失者虽或非，得亦未为是。
死者固可悲，生亦不足喜。
幸然已挂冠，万事不到耳。
何妨日凭栏，乐此佳山水。
仍更日开尊，赏此新桃李。
时时命歌童，唱个陶真理。
倘或未溘然，亦足娱暮齿。
送张安抚
项安世（宋代）

蓬莱太守厌期会，归结琳宫香火缘。
路旁送者谁最切，之子佩衿青可怜。
子兮请自曩时说，芹馆就荒三十年。
迩来穷悴更堪说，舍下鞠草厨无烟。
市门小儿有虚籍，校官弟子无鸣弦。
向来一辱声扫地，倒九江水谁为湔。
守家故是补天手，断鳌四足承高圆。
小却盛之鉴湖上，施设次第看后先。
下车百废未及举，冕服释菜供圣贤。
愿从博士听讲说，敛容就席毋敢专。
邦人始识蠹简重，士子稍作青灰然。
迂生欲举折洗事，众胆傍碎公加鞭。
合八县士一战霸，百川之水皆东冶。
鹄袍如山声不震，秦望却立回清妍。
紫衣金带朱两轓，牙旗越纛来翩翩。
鲁侯色笑有深爱，南公欢息无前傅。
翠裯已觉夏室清，棐几更与秋窗便。
日输月给辈相望，饩牵竭矣公愈坚。
坐令学者饱虀饭，不待先生求酒钱。
风声汎汎邹鲁上，意向往往嬴剑前。
子兮如此衿佩何，半渡欲济收吾船。
季鹰家人故难料，归兴忽动秋风边。
若人固自泰山雨，讵肯作我稽山泉。
辕高辙驶不可驻，哦以七字成长篇。
庶几太史闻我语，邂逅可作泮水编。
御街行　 秋夕
刘基（明代）

梧桐滴露鸣金井，夜耿耿、如年永。月明栖鸟数移柯，有似佳期不定。

华年迅速，碧霄迢递，别恨空心领。

青鸾怕见单栖影，任网遍，盘龙镜。盈盈一水隔双星，肠断羽迷鳞暝。

消愁凭酒，惟应无柰，酒与愁同醒。
北风
杨万里（宋代）

山雨无休歇，江云政郁葱。
如何急滩水，更著打头风。
草作伤心碧，花能可意红。
一年春好处，却在道涂中。
题仲宾竹石
仇远（元代）

淇园绿猗猗，昌谷黑离离。
谪仙砚池底，茁此两三枝。
辅以小峥嵘，标度尤崛奇。
愿坚岁寒心，勿为风雪欺。
雍雍者鸿十六章 其六
黎景义（明代）

人亦有言，藐尔诸孤。惟母其腹之，侯我慈闱。匪惟腹之，乃训勖之。

诗书世德，颂之读之。先休煌煌，遐不续之。
次韵子由送千之侄
苏轼（宋代）

江上松楠深复深，满山风雨作龙吟。
年来老干都生菌，下有孙龙欲出林。
白发未成归隐计，青衫倘有济时心。
闭门试草三千牍，仄席求人少似今。
行县至雩都邀馀杭钱建侯拓四明沈几圣希颜同游罗岩
周敦颐（宋代）

闻有山岩即去寻，亦跻云外入松阴。
虽然未是洞中境，且异人间名利心。
病中即事三首
王炎（宋代）

块坐小窗下，檐牙乌鹊语。
飞飞去复去，绕树鸣不已。
料汝必不误，顾我亦何喜。
恐有行人来，未知谁氏子。
书小斋壁
李中（五代）

其谁肯见寻，冷淡少知音。尘土侵闲榻，烟波隔故林。

竹风醒晚醉，窗月伴秋吟。道在唯求己，明时岂陆沈。
再依皇祖示江南大小诸吏韵
弘历（清代）

国本重惟民，反裘譬负棷。有来长民官，听予一言剖。

嗟此泽国区，灾沴流行久。蠲赈惠纵施，未觉苏黔首。

沟壑有向隅，奚称民父母。迩来虽转旋，馀粮宁栖亩。

省方为观民，已隔六载后。与我共治者，岂非贤太守。

须知足衣食，始可言孝友。设教法放勋，色养奉慈寿。

五言示予志，勖哉慎毋负。
行经张子房庙诗
郑鲜之（南北朝）

七雄裂周纽，道尽鼎亦沦。长风晦昆溟，潜龙动泗滨。

紫烟翼丹虬，灵媪悲素鳞。
情诗其二十六
仓央嘉措（清代）

故园迢迢忆双亲，每对卿卿泪满襟。?
千山万水相追寻，始信卿心胜娘心。
北桥夜泊
释行海（宋代）

夜泊北桥杨柳汀，捲蓑为枕梦魂清。觉来乱滴孤蓬雨，认作梧桐叶上声。
句
江公亮（宋代）

好是道人岩边月，夜深清照饮牛溪。
庚戌立夏秋声真人阶前木香盛开刘叔敬提举共赏有诗别后想像二绝呈木香主人 其一
曹伯启（元代）

咫尺仙凡列二途，至人怀抱只清虚。一尊共适悠然趣，鲲化鹏抟不羡渠。
岁暮得家书
汤懋统（清代）

冉冉逢残岁，迢迢隔故庐。一灯游子梦，双泪老亲书。

敢怨功名薄，深惭菽水疏。却思诸弟妹，绕膝意何如。
和月林清玩墨
释宝昙（宋代）

谁识阜陵天上物，亦从潘李乞刀圭。
半规肯博千金璧，四海仍传一角犀。
柏叶春齐初养麝，髯松岁晚复然脐。
直须数子成家日，是我浯溪得再题。
送深阇梨之越开讲
韦骧（宋代）

家世事簪绅，方袍早出尘。诗书捐旧习，戒律悟前身。

杯度吴川雪，经翻越峤春。逆知专讲席，著意警迷津。
悼云泉老师
释绍昙（宋代）

夺得犀牛便跺跟，蘋洲玩月角生纹。
翻身入海无消息，惊散沙鸥白鹭群。
送孔掾
郭祥正（宋代）

别酒莫辞醉，离歌难重论。一枝新绽柳，和雨泣黄昏。
题莲华西洞
张大直（宋代）

岩洞嵌空路险巇，神仙窟宅故应奇。
涌云巧作莲幢仰，滴乳翻成石笋垂。
琼树千年生异果，玉田四季产灵芝。
真人隐壁君休问，驾鹤骖鸾自有时。
偈二首 其二
释崇哲（宋代）

山僧有三印，更无增减剩。觌面便相呈，能转凡成圣。

一印印空，日月星辰列下风。一印印泥，头头物物显真机。

一印印水，捩转鱼龙头作尾。三印分明体一同，看来非赤亦非红。

互换高低如不荐，青山依旧白云中。
望江南
周积贤（明代）

遥想忆，残泪湿轻纱。斜倚画楼帘半卷，东风微雨落杨花。

肠断七香车。
风雨老嫩竹为邑宰黄昭题四首 其二
黎贞（明代）

花落黄陵庙里，独见万个琅玕。风雨连阴三月，歌残白苧犹寒。
陈刑书问近况 其二
释居简（宋代）

万卉竞春新，孤芳见老成。斗高纷晓蝶，递巧响乔莺。

山染眉津绿，湘澄眼采明。东山谢安石，深意在苍生。
西江月
刘过（宋代）

堂上谋臣尊俎，边头将士干戈。天时地利与人和。

燕可伐欤曰可。

今日楼台鼎鼐，明年带砺山河。大家齐唱大风歌。

不日四方来贺。
腊月立春
邓深（宋代）

柳条弄色舞轻风，不与寻常岁暮同。
寒气望尘先斂退，阳和和暮已交通。
菜丝盘玉还充席，幡字花房正代功。
首迓东皇须痛饮，可能无句著新工。
鸣禽
刘敞（宋代）

朝日升屋梁，喧禽鸣树巅。东风不相期，自与春意旋。

振衣起前庭，天色绿窅然。非烟飏微和，目极相绵绵。

行寻林间步，荑英已可攀。万物在阳舒，胡为惨不欢。

幸有二三子，采芳玩华年。不及古之人，幽怀聊复蠲。
拟答乌拉草问即依元韵
金朝觐（清代）

观风懒作探花使，辱在刍荛访异材。冀北群空多骨相，江南春信只梅开。

品题不薄茅檐陋，采取能将卉圃该。见否何劳重讯问，而今杖策自田来。
高福寺行
单可惠（清代）

高福古寺何巍昂，谁其作者商河王。碧瓦朱甍照山水，以石为柱花础方。

行人下马日卓午，红尘扑面生清凉。僧言此地泉水好，石鼎小煮鱼眼汤。

生天成佛吾未勇，膜拜懒与瞻毫光。画手将毋腕有鬼，龙象著壁皆飞扬。

风窗纵横千贝叶，相彼饥鼠充其肠。开门或有王新建，大阁谁与唐李康。

自古贤王多好事，以其余力开道场。百六十年一走马，此寺岂不关兴亡。

螭首龟趺尚林立，寒食雨过苔痕苍。莫笑扪碑萧夫子，强推甲乙寻偏旁。
贵公子
韦庄（唐代）

大道青楼御苑东，玉栏仙杏压枝红。金铃犬吠梧桐月，

朱鬣马嘶杨柳风。流水带花穿巷陌，夕阳和树入帘栊。

瑶池宴罢归来醉，笑说君王在月宫。
句
李蔚（唐代）

虚心纤质雁衔馀，凤吹龙吟定不如。
古风其二十八
李白（唐代）

容颜若飞电。
时景如飘风。
草绿霜已白。
日西月复东。
华鬓不耐秋。
飒然成衰蓬。
古来贤圣人。
一一谁成功。
君子变猿鹤。
小人为沙虫。
不及广成子。
乘云驾轻鸿。
元日访青门月台寺寓处坐谈竟日
王慎中（明代）

无事缘长病，似君在客边。椒花休颂酒，柏树共谈禅。

岁律风微觉，人天语自玄。香闻应有悟，景昃未言旋。
送李尉子京之邵武光泽
梅尧臣（宋代）

母老不择禄，一官勤夙兴。
长河未结冻，去客已怀冰。
露蝉不饱腹，志士甘曲肱。
远方人所畏，所畏非所兢。
郫县春日吟
吴泳（宋代）

树桑五亩育鸡豚，器用匏尊老瓦盆。
旧礼诸儒都坏书，西家却有典型存。
赴乡劝农
宗源瀚（清代）

踯躅千山烂绮如，乌龙岭外劝耕初。遗民衰发胜锄耒，老树新阴覆里墟。

陇麦翠生农妇鬓，野花红上长官舆。荒芜渐辟非难事，注水愁无郑白渠。
复仇四首 其三
刘溥（明代）

土木昔丧师，实为权奸误。存者多创瘢，死者骸骼露。

何彼骨肉亲，迷方不知顾。苟能一斯奋，殊胜新所募。

上以雪国耻，下以申私愫。蚩哉释耕者，守株焉得兔。
登太山
郭贲（五代）

双屐冲烟上泰台，欲将老眼傍天开。
春深叠嶂晴看雪，雨后飞泉夜听雷。
玉节攒苍烟浩渺，群山裂翠壁崔嵬。
目前齐鲁何须问，千古登封只草莱。
竹 其一
赵葵（宋代）

一抹轻烟隔小桥，新篁摇翠两三梢。惜春不觉归来晚，花压重门带月敲。
拟寒山寺 其二十七
释怀深（宋代）

大富长者家，具足诸烦恼。福多作业多，福少作业少。

争如贫道人，一裘一纸袄。也不怕死生，也不忧贼盗。
初秋七日集容尘轩分赋
成鹫（清代）

一轩秋色净无尘，幕府烹葵召野人。躐等不知宾礼密，过中多野主情真。

閒题丽句酬仙侣，笑指灵槎忆汉臣。翘首客星何处所，晚来风雨暗天津。
送庆侍者之净众
李弥逊（宋代）

风摇顶笠晓山隈，觅法心如未熟梅。
去路两肩担不起，会看撒手得空回。
效杜甫七歌在长洲县作
余怀（清代）

有客有客字船子，平生赤脚踏海水。
身经战斗少睡眠，功名富贵徒为尔。
自比稷契何其愚，非薄汤武良有以。
呜呼一歌兮歌激昂，日月惨淡无晶光。
我生之初遇神祖，四海苍生守环堵。
旌旗杳杳三十年，金铜仙人泪如雨。
皇天剥蚀国运徂，况我无家更愁苦。
沟壑未填骨髓枯，河山已异安所取？
胡雁翅湿犹高飞，百尺蛟龙堕网罟。
呜呼二歌兮歌声寒，林木飒飒风漫漫。
小人有母生我晚，幼多疾病长屯蹇。
生不成名老何益，蚩尤夜扫兵满眼。
吁嗟亡国甲申年，二竖沉沉婴圣善。
呜呼三歌兮歌思绝，鹙鸧昼叫泪成血。
有妻有妻珮璚玖，十年为我闺中友。
两男一女未长成，索梨觅栗堂前走。
汝病数载事姑嫜，伶仃憔悴供箕帚。
岂知豺狼入我户，使汝惊悸遂不寿。
呜呼四歌兮歌转悲，饥乌夜夜啼孤儿。
我有敝庐东门侧，后种梧桐前挂席。
数椽风雨门长闭，四壁清静苔藓碧。
自从戎马生疆场，使我苍黄丧家室。
我行去此安所之？渔樵无地鸡犬迫。
旧雨今雨花不红，新人故人头尽白。
呜呼五歌兮声乌乌，浮云为我停斯须。
有友有友在远方，或称少年或老苍。
遭乱化作长黄虬，碧血潇洒盈八荒。
王室风尘此亦得，明明落月满屋梁。
呜呼六歌兮歌最苦，春兰秋菊长终古。
有弓救日矢救月，帝阍未开晨星没。
词客哀时双泪垂，饥寒老丑空皮骨。
何时东海翻波澜，暂向西园采薇蕨。
呜呼七歌兮声啾啾，吞声忍恨归山丘。
孤云
陶邵学（清代）

一片孤云出岫微，空中蔼蔼惜馀辉。九原可作吾谁与，万事相看昨已非。

家擅雕龙新学贵，市无屠狗故人稀。年来世态堪惊绝，岂独平生叹志违。
寄华阴王山史 其二
屈大均（明代）

独鹤亭西下榻时，风流儒雅互相师。王家墨妙仙灵授，刘氏文心父子知。

螺老不曾珠子少，竹枯未见箨龙迟。频同玉女持浆去，南至罗浮讵有期。
和苏适春雪八首
张耒（宋代）

溪上泛舟成底事，庵前夜立意如何。
争知万顷青青麦，绝胜黄河一尺波。
赠范仲约
吴惟信（宋代）

本是烟萝客，如何却混尘。中年百事懒，上国一家贫。

屋老铺黄叶，楼空映水蘋。诗成多自和，赏识恐无人。
全閒居八首用紫琼道人春日园居杂咏原韵 其三
敦敏（清代）

慧意从心出，随时觉阿难。禅参非好寂，枯坐为澄观。

净垢思明镜，虚灵即涅槃。空言知莫补，理足自相安。
游庐山涂中杂诗三首
曹勋（宋代）

税驾南昌郡，城头喜少留。
儿时诵闲同，老境作佳游。
杰阁收英概，长江倚暮愁。
何人识老子，清月上貂裘。
清平乐
燕翼（清代）

凌波仙女。重返瑶天去。妙墨人间留寸楮。增了秦嘉愁绪。

记曾翠阁联吟。玉窗倦绣金针。针线尚留残帖，至今酸刺芳心。
吾心
释文珦（宋代）

吾心静而贞，是乃出天禀。
驱之入尘樊，违性岂不甚。
所对非同入，欲语口还噤。
世涂机穽多，动足常懔懔。
今来返中林，夜卧始安枕。
山薇既可餐，清泉大堪饮。
布及极相宜，亦不羡文锦。
斯谋良已臧，余生不须谂。
杂诗效阮步兵
刘敞（宋代）

浮云泱郁，迨天未雨。习习和风，长我稷黍。乾道变化，群龙以序。

元首永康，股肱是辅。其辅惟何，惟伊及吕。其康惟何，惟尧及禹。

我食既丰，我衣惟楚。无有后艰，既歌且舞。我徂何往，于彼淮滨。

俯玩其流，清波磷磷。扶摇起鹇，四海扬尘。孰能高蹈，独洁其身。

众人惑惑，贤者葆真。独寐寤歌，忘我贱贫。
次冯申之游灵泉韵
王灼（宋代）

名山起高兴，不惜马首东。
沙边一着眼，翠光已浮空。
踏遍桑柘一，所向渐不同。
溪细山疑合，谷转路始穷。
莹净白玉界，芬馥青莲宫。
元知境过清，乘春乃昭融。
尚馀半残花，伴我酒颊红。
拂石爱少藓，披林怯多风。
安得身无事，来时禅寂翁。
虑沉灯影外，慧发鸟声中。
庶遂老岩壑，此行太匆匆。
寄豫章公三首
陈师道（宋代）

生须百斛买双鬟，水截龙章试虎斑。
老觉才粗浑不称，自携云月泻湲潺。
秋怀五首简陈巽叔徐伯老
王炎（宋代）

我家南溪上，老屋四立壁。
俗子呼不来，巷无车马迹。
公庭有将迎，未免眼青白。
陈徐臭味同，吾护双拱璧。
拂我榻上尘，与君商六籍。
同年赵左藏
林希逸（宋代）

登名三十载，岸帻去壶山。乍入离珠府，不留鸣玉班。

同升君弱冠，久别我衰颜。及此吟哀些，伤哉数太悭。
对厅口号
喻良能（宋代）

欢声喜气溢黄堂，解愠风清化日长。
簪绂尽倾千里目，冕旒遥祝万年觞。
韵敲碧玉檀栾嫩，色斗红妆菡萏香。
共庆庞恩新浃洽，圣君文母寿无疆。
次韵梅山弟感时四首
陈著（宋代）

世事滔滔趁夕晖，仰天咄咄付非非。
乾坤谁解中撑拄，江海方听此指挥。
风舞南人新万户，灰颺西岭旧三归。
只应天竺孤峰在，一自飞来不更飞。
隋门 贺若弼
周昙（唐代）

破敌江军意气豪，请除倾国斩妖娆。红绡忍染娇春雪，瞪目看行切玉刀。
呈四表兄求栖碧遗文
廖行之（宋代）

诗亡自昔周之东，末乃赖有三闾翁。
三闾避谗思去国，当时无闾歌雨濛。
忠怀义概不见省，独以文字涂幽穷。
高情寓物发叹咏，忧深思远言非空。
富如渤澥产百怪，浩若九万扶摇风。
后来文士引继出，思援弓缴随冥鸿。
二都以降更七代，浸堕侈靡淫哇中。
新奇妩媚乏典则，往往体制多称宫。
汗牛充栋号繁博，简策冗长何其丰。
至音寂寥风雅坠，天球何处求玲珑。
辽辽旷世一杜叟，粹出于正排夷戎。
丁年天宝适倥偬，崎岖奔走方匆匆。
有我未始不忧国，岂若儿辈随朱红。
瞻前无邻后无配，膏馥残賸何丰融。
少陵以来栖碧老，笔锋闪闪矛新砻。
九原已矣不可作，知有妙烝嵩。
生平寤寐祈一见，如垢未沐头方蓬。
君无恐我误雌霓，研覈讽诵犹能工。
明发石山
杨万里（宋代）

明发愁仍集，寒云又作屯。
悬知今定雨，正坐夜来暄。
便恐禾生耳，宁论容断魂。
山深更须入，闻有早梅村。
偈颂一一二首 其九十四
释清远（宋代）

帝力丘山重，君恩宇宙宽。不才何以报，处处得心安。
游广胜寺东岩
李庭（金朝）

年来百念如寒灰，老眼慵向时人开。
犹有爱山缘未断，芒鞋信步东岩隈。
东岩幽胜甲晋境，寒藤古木生苍苔。
谁凿云根汇海眼，惊波深泻如奔雷。
衲僧具眼觑天奥，作亭闯尔临渊洄。
亭中空洞纳万象，收奇揽秀无遗材。
倚阑清坐洗尘念，洒然冰雪涵灵台。
上方一目尽千里，劳筋未暇穷崔嵬。
百年名刹烬一炬，可怜金碧成蒿莱。
世间兴废岂足道，会看穹壤论三灾。
短生乘化不暂驻，须臾变化随风埃。
心知所历皆梦境，题诗漫识吾曾来。
下山一笑便陈迹，但见白塔苍烟堆。
将发石头上烽火楼诗
谢朓（南北朝）

徘徊恋京邑，踯躅躧曾阿。
陵高墀阙近，眺迥风云多。
荆吴阻山岫，江海含澜波。
归飞无羽翼，其如别离何。
揭阳卧病
罗瑛（清代）

海气蒸衣晕，池光入座沈。竹垂残雨重，蕉覆晚烟深。

地僻书难到，春寒病易侵。登楼一长望，迢递起乡心。
减兰 题扶病刺花图，为黄古渔
关锳（清代）

恹恹灯火。和合窗边人一个。风袅炉烟。不见工夫有线添。

日长思寝。梦也凭空能作忏。悔把鸳丝。不绣连枝绣折枝。
赠宋道人无心
何梦桂（宋代）

赤水珠光犹在海，丰城剑气已冲天。世人畜眼那知宝，吏掾元来有隐仙。
奉同尤延之提举庐山杂咏十四篇 其十 王宗寺
朱熹（宋代）

金轮紫霄上，宝界鸾溪边。往昔王内史，愿香有馀烟。

千年今一王，景物还依然。涧水既荡潏，山花亦清妍。

不辞原隰劳，乐此宾从贤。访古共纡郁，劳农独勤拳。

怜我乖胜践，裂笺寄真诠。逃禅公勿遽，且毕区中缘。
故丞相吕成公挽歌诗辞五首 其一
綦崇礼（宋代）

翊戴兴炎祚，权宜仿晋都。关中萧相国，江左管夷吾。

感会逢英主，拘挛鄙腐儒。人间留不得，去与列星俱。
送儿沆再之台学并似许梧山张在轩
陈著（宋代）

学古入官非易事，同寅协恭第一义。
昨汝行矣重吾忧，今吾闻之为汝喜。
有如此广文先生，真所谓法家拂士。
寄声忽到我，用情应为汝。
我欲谢之难为语，汝其听之告以意。
古天台，多士类，
文有风樯阵马之奇，气有霜林老鹘之鸷。
镇之以静重，行之以平易。
艰难见初心，苦淡得真味。
人谓著脚危于渊，我知进德此其地。
汝不见范文正公家书片幅戒子侄，有事只与同官议。
又不见欧阳朋党一论质鬼神，同道相益乃君子。
登大林寺观白太傅题版
齐己（唐代）

九叠苍崖里，禅家凿翠开。清时谁梦到，白傅独寻来。

怪石和僧定，闲云共鹤回。任兹休去者，心是不然灰。
经龙虎山访裴法师墓 其一
皇甫汸（明代）

草宿青山寂，松林白日寒。丹成人已化，犹自闭空棺。
舣舟泊头镇风雨中乘小舟行十馀里遵陆游罗浮山宝积延祥寺
李纲（宋代）

神山失凭依，漂泊西南州。连峰蟠秀气，作镇苍溟陬。

世传朱明洞，深秘未易求。夜半见赤日，光若金鳌浮。

我来夏正中，川涨通行舟。弭棹泊头渚，遂作罗浮游。

山灵悯病暑，风雨为变秋。云开远岫出，黛色散不收。

篮舆陟翠微，颇得精庐幽。雅志惬丘壑，斯行岂人谋。

愧烦五色雀，顾我鸣啁啾。寓目天水永，微茫见瀛洲。

中原正云扰，盗贼屯蜂蟊。而我卧云海，归途亦淹留。

逝将憩真境，秘诀追前修。稚川不可见，得见野人不。
画竹
吴镇（元代）

长忆前朝李蓟丘，墨君天下擅风流。
百年遗迹留人世，写破湘潭梦里秋。
奉赠伯世仲志二弟 其二
吕本中（宋代）

往时天未丧斯文，吾祖声名更绝群。内外诸孙几人在，不应如我便无闻。
次韵答陈叔高
戴表元（宋代）

早种青蒲已满沟，暮栽黄菊亦成丘。
不辞西日射牛背，尚胜北风吹马头。
新雨客疏尘锁几，故山秋淡树藏楼。
艰难终竟乡情耐，准拟行窝处处留。
挽郑郎公卫
刘克庄（宋代）

灯窗磨岁月，竹帛勒功名。晦迹溪西隐，终身谷口耕。

似山犹有漏，于佛悟无生。尚喜家驹骏，何惭辅嗣甥。
席上次韵纯甫牡丹
强至（宋代）

绝艳浓香一倍繁，青春归去已珊珊。
障风护恐檀心损，和雨攀应玉手寒。
今日我来频举爵，明年谁共凭栏干。
盛传京雒多名品，未得寻芳洗眼看。
西平乐·稚柳苏晴
周邦彦（宋代）

元丰初，予以布衣西上，过天长道中。后四十余年，辛丑正月，避贼复游故地。感叹岁月，偶成此词。

稚柳苏晴，故溪歇雨，川迥未觉春赊。驼褐寒侵，正怜初日，轻阴抵死须遮。叹事逐孤鸿尽去，身与塘蒲共晚，争知向此，征途迢递，伫立尘沙。念朱颜翠发，曾到处，故地使人嗟。
道连三楚，天低四野，乔木依前，临路敧斜。重慕想、东陵晦迹，彭泽归来，左右琴书自乐，松菊相依，何况风流鬓未华。多谢故人，亲驰郑驿，时倒融尊，劝此淹留，共过芳时，翻令倦客思家。
赋韦轩
刘黻（宋代）

人性之偏惧不知，西门为此佩柔皮。
报巫依旧伤于仇，涵养工夫熟者谁。
困酒入诃林留宿自公房
陈子升（明代）

祇园甘露滴，使我宿酲消。独自留方丈，诸天不寂寥。

行踪泥芳草，吟兴写芭蕉。已作逃禅客，无烦折简招。
朝中措（望新开湖有怀少游，用樊良道中韵）
李之仪（宋代）

新开湖水浸遥天。风叶响珊珊。记得昔游情味，浩歌不怕朝寒。故人一去，高名万古，长对孱颜。惟有落霞孤鹜，晚年依旧争还。
中秋次仲兄韵
孙应时（宋代）

万古清秋月，连年满意晴。
坐从衣露湿，目恐海云生。
盎盎杯中趣，悠悠世上名。
柴门寺无客，不用酌公荣。
金乌诗
洪秀全（清代）

鸟向晓兮必如我，太平天子事事可；身照金乌灾尽消，龙虎将军都辅佐。
诉衷情·云英
曾廉（清代）

广寒宫殿太凄清。玉宇夜长晴。未知捣霜成否，有路问云英。
眉影黛，鬓云青。倚银屏。秋波凝处，天上人间，一样闲情。
茅后极凉
陆游（宋代）

金微未壮长，火老尚馀烬。可怜茅舍翁，瞑目困藉躏。

萧萧得一茅，天气颇清润。岂惟爽襟灵，亦足祛疾疢。

浮生日月驶，老死才一瞬。圣贤邈不嗣，利欲以身徇。

孰能痛澡雪，此道庶少进。闭门君但学，妙理天岂吝。
菩萨蛮
孙光宪（五代）

月华如水笼香砌，金镮碎撼门初闭。寒影堕高檐，

钩垂一面帘¤

碧烟轻袅袅，红战灯花笑。即此是高唐，掩屏秋梦长。

花冠频鼓墙头翼，东方澹白连窗色。门外早莺声，

背楼残月明¤

薄寒笼醉态，依旧铅华在。握手送人归，半拖金缕衣。

小庭花落无人扫，疏香满地东风老。春晚信沉沉，

天涯何处寻¤

晓堂屏六扇，眉共湘山远。争奈别离心，近来尤不禁。

青岩碧洞经朝雨，隔花相唤南溪去。一只木兰船，

波平远浸天¤

扣船惊翡翠，嫩玉抬香臂。红日欲沈西，烟中遥解觿。

木绵花映丛祠小，越禽声里春光晓。铜鼓与蛮歌，

南人祈赛多¤

客帆风正急，茜袖偎樯立。极浦几回头，烟波无限愁。
赞三十六祖颂
释印肃（宋代）

迦毗摩罗师，外道成正真。
了斯第一义，非故亦非新。
桂隐纪咏·拥山亭
张镃（宋代）

揜抱复回环，亭居紫翠间。
思量天下物，谁更好如山。
代上皇太子寿二十韵
许及之（宋代）

阖辟乾坤迥，胚腪历数长。较论今鲜俪，诣绝古非常。

八帙尊尧典，千龄格舜裳。孙枝绵奕叶，国本系元良。

南极昭穹覆，东储应寿昌。九秋开令节，五日届重阳。

照曜辰仪肃，氤氲甲观祥。玉卮传锡嘏，瑶乐奏称觞。

茅土仙潢润，芝兰宝砌芳。元勋来阀阅，嘉耦奉尊章。

庆事川方至，欢呼殿未央。恭惟天继体，仰止日重光。

拟把涓埃报，难将算数量。皇图恢远驭，寿域振遐荒。

寝事龙楼问，班陪虎胄行。神明推大尹，惠养式群方。

朝夕渊冲地，窥瞻简乐堂。不能鞭朽钝，何物介陵冈。

再拜占霄象，千门祝夜香。两宫千万岁，三圣共无疆。
雨中花 癸丑七月海陵舟次，闷填此解
赵我佩（清代）

不是伤秋非病酒。憔悴似、风前杨柳。颊晕红愁，眉颦绿惨，泪湿双罗袖。

镜里韶颜还更瘦。算只有、青山依旧。云树含情，江花无恙，别后平安否。
题破盆兰花
缪公恩（清代）

宝墨淋漓染素翰，破盆偶仿板桥兰。祖香自是无增减，莫与雕栏两样看。
庚子三月八日奉命充经筵讲官有感赋十二韵
黄佐（明代）

春风环佩集群仙，回首瀛洲二十年。院柳绿垂鸾驾外，宫花红入凤池边。

晓承纶綍开经幄，夕佩兰英拱御筵。青琐赤墀聊复尔，璇题珍馆故依然。

三阶瑞气缠黄道，六籍荣光出翠川。祖武直从高帝始，人文真羡孝皇前。

翩跹鹓鹭趋清漏，缥缈麒麟飏紫烟。芸阁秘书频驻辇，羽陵遗策自忘筌。

座临北斗沾尧酒，帘卷南薰协舜弦。长乐赐来霞锦艳，上林擎出露桃鲜。

赓歌此日光华旦，下拜何时咫尺天。遥望帝城珠树里，金华凉月夜娟娟。
莲
丁谓（宋代）

鱼戏烟茎细，龟巢粉蕊新。
缝裳怜远客，开幕想嘉宾。
千叶松风畔，双花柳渚濒。
翠芳天宴得，谁假涉江人。
和黄山秋吟
卫宗武（宋代）

珠露瀼瀼金作风，秋声凄怨入焦桐。
骎骎碧树霜痕染，那复宫题叶上红。
南歌子（郭小娘道装）
向子諲（宋代）

缥缈云间质，轻盈波上身。瑶林玉树出风尘。不是野花凡草、等闲春。

翠羽双垂珥，乌纱巧制巾。经珠不动两眉颦。须信铅华销尽、见天真。
忆扬州夜市
李裕（元代）

楼台灯火万家明，况复通宵歌管声。二十四桥今寂莫，月光空自锁重城。
送尹给谏君润册封秦世子
欧大任（明代）

关城百二汉咸阳，捧册亲藩重夕郎。桐叶剪圭河水白，莲花开夕岳云苍。

铜驼一别茏葱色，金马重来剑舄行。归日正逢停辇待，可无封事奏明光。
题飞来寺
徐以诚（明代）

飞来绀宇逼青霄，缥缈如逢绛节朝。桂扑岩头云欲瞑，松横风籁鹤相招。

葛坛钓石亭今古，犀锁猿环事寂寥。笑逐风尘华发改，可能无意问渔樵。
得韩持国书报新作茅庐
梅尧臣（宋代）

闻君作茅庐，正在西轩西。
定移旧蔬圃，稍改新药畦。
其高如伯鸾，况亦有隐妻。
今方汉德盛，不必之会稽。
齐襄王
王十朋（宋代）

诸儿帷薄可曾修，敝笱诗包两国羞。何事春秋尤讳恶，祇缘能报祖宗雠。
春日同张孟奇太守王幼度明府连集东皋
陈子壮（明代）

江上行吟名已埋，花时别墅景差佳。追趋五马双凫会，教放三春两日怀。

鱼为亲人添水槛，鹤能报客扫山斋。丁丁又听樵声晚，留醉知君心赏谐。
龙兴道中
晁冲之（宋代）

涧道垂黄花，山城拥红叶。人争小舟渡，马就平沙涉。
玉笥山邓仙
何异（宋代）

有怀霁月光风度，出宰青山绿水乡。
羽檄交驰公事了，一铺真画一炉香。
秋怀
陆游（宋代）

策策桐叶风，蒙蒙菊花雨。
空堂一灯青，幽壁百虫语。
嗟余岂愿仕，老病归无所。
屈指计岁年，强半堕羁旅，荷戈北戍秦，挂席西适楚。
名惭垂竹帛，文不谐律吕。
所余惟一死，忍复类儿女。
金丹或可成，青霄渺轻举。
暮春雨中柬阿字澹归两禅师 其三
杨晋（明代）

万壑寻君不惮遥，如何咫尺反迢迢。佳期今日诚难事，彭泽无心待酒招。
题山景二首 其一
曹勋（宋代）

林薄空濛未见花，萦纡一径向溪斜。杖藜倚待船中客，山崦同寻卖酒家。
经华阴时当腊月十八日忽忆唐人腊尽促归心行人及华阴之句字字凑合遂逐字成十绝 其八
邓云霄（明代）

西岳好居停，重来霜雪涩。仙掌远相招，遥遥不能及。
德胜门外 其三
弘历（清代）

土城西转见西山，云白峰青树杪间。郊北今年图路便，轻舆破晓几经还。
丁田家有赠
王维（唐代）

君心尚栖隐，久欲傍归路。在朝每为言，解印果成趣。

晨鸡鸣邻里，群动从所务。农夫行饷田，闺妾起缝素。

开轩御衣服，散帙理章句。时吟招隐诗，或制闲居赋。

新晴望郊郭，日映桑榆暮。阴昼小苑城，微明渭川树。

揆予宅闾井，幽赏何由屡。道存终不忘，迹异难相遇。

此时惜离别，再来芳菲度。
次韵程丞相牡丹
郑獬（宋代）

曾倒金壶为牡丹，矮床设座绕花坛。
有人偷插玉钗上，到夜更留银烛看。
醉里春风遗翠帽，归时寒月送琱鞍。
如今兰棹催西去，惆怅明年谁倚栏。
送王昭祖国史吏部归丹阳七绝
史尧弼（宋代）

稚老丁宁劝复回，烟霾秋静九关开。
定知青琐黄扉去，那得朱旛皂盖来。
答僧
释遇安（宋代）

欲识曹溪旨，云飞前面山。
分明真实个，不用别追攀。
堑花香盛
韩淲（宋代）

不奈蒸溽气，试度清微风。浮梁水南北，天以语句同。

堑花吹郁郁，岸柳垂濛濛。抵手今何夕，酒过面亦红。
六舟属题汤雨生将军所赠画梅即次将军自题韵
钱泰吉（清代）

众生苦颠倒，孰肯解其缚。将军拯物心，欲使出沟壑。

老梅得成拯，寒不受雪虐。那知琴隐园，悲风顿衰索。

城郭人民非，翔舞归来鹤。幽香伴忠魂，苦恼乃极乐。

平生金石契，高僧共咏谑。遗墨佛护持，九霄气磅礴。
题宇文子友所藏薛公鹤
陆游（宋代）

仙人骐骥绝世稀，卵生凡禽似而非。
宫保妙笔穷化机，缟衣玄而真令威；千年华表聊一归，回首幸脱乘轩讥。
喙吞不恨菰米微，从吾曹游安得肥。
题许尚书石刻二首
姜特立（宋代）

乌丝玉轴陀尼表，斗草搴花锦不如。
不是向来元佑脚，唐人文字晋人书。
未有吟
邵雍（宋代）

未有一分功，先立十分敌。
所得无分毫，所丧无纪极。
晚书二首
赵蕃（宋代）

何处黄鹂语，玲珑芳树间。
可怜求友意，飞去又飞还。
寄蔡伯世赵才仲 其三
吕本中（宋代）

同行者谁平原孙，于我不但骨肉亲。谁言不为桃花去，只爱江山亦可人。
黄筌雀蝶
朱澜（金朝）

饥雀喧争蛱蝶孤，锦宫城阙见丘墟。老筌妙意谁知解，丹粉图中有谏书。
送董子仁给事出使琉球
程敏政（明代）

万里乘槎羡董生，手持龙节气峥嵘。远凭主上班恩到，坐使陪峥谢礼成。

番贸不收沙上市，粤船长下水边城。知君可副中朝望，一寸心随汉月明。
颂古三十三首
释师观（宋代）

要个无禅底国师，才涉毫芒便取诛。
堪笑这僧垂手处，道无便见有偏枯。
读唐书李白传
杨克恭（清代）

汾阳微日无人识，独有青莲赏最真。再造唐家缘救免，可知卓见出诗人。
恩除秘书监
陆游（宋代）

群僊鹤驾去难追，白首重来不自知。
才艺荒唐痴独绝，功名蹭蹬老如期。
海边郑叟穷耽酒，吴下韦郎晚学诗。
扶上木天居莫笑，衰残不似壮游时。
梁冀二首
宋庠（宋代）

狐尾单衣汉绶长，归来珍馆看啼妆。
将军幸有封侯力，忍使秦宫令太仓。
戊辰感事二首
周文璞（宋代）

幕府才方盛，军师意最高。
何年燕巢木，几处马腾槽。
驰骋心方壮，指麾身更劳。
周诗歌劳徕，费誓说逋逃。
行阙占风角，穹庐拜羽旄。
飞腾真有种，淡泊正相遭。
自古 其一
刘攽（宋代）

自古边功缘底事，多因嬖幸欲封侯。不如直与黄金印，惜取沙场万髑髅。
禅人求赞四首
释宗杲（宋代）

邹搜敛似天烝枣，轻轻触著便烦恼。
身著如来三事衣，口中谤佛法僧宝。
从来纤芥不与人，一毫不就他人讨。
蓦然合眼入黄泉，定须聒噪阎罗老。
老将
周振采（清代）

百战沙场功未酬，偏裨年少早封侯。敌人俯首惊无恙，法吏吹毛对若仇。

老马蹑云偏伏枥，苍鹰羁旋欲腾韝。请看猿臂终强健，射虎南山气尚遒。
同昌甫观赵将所录庞白蘋与其诸父兄诗
韩淲（宋代）

萧条壮客见王孙，谁说中原旧相门。今日行间为惆怅，白蘋洲上有吟魂。
送钱受之请假
沈守正（明代）

入用应须命世贤，夕郎何意劝还山。揄扬镠币娱慈母，收拾烟云付小蛮。

马渡黄河春细细，樽开北海酒潺潺。旷怀巳忘都门事，只恐东山未许闲。
【南吕】一枝花_悔悟春风柳
陆登善（元代）

悔悟
春风柳吐金，夏日荷铺锦。秋赡辉碧汉，冬雪老遥岑。四季秋阴，终日寻芳饮，奇化选拣簪。曾共知音，受用了些云屏月枕。
【梁地】也曾腿厮压齐声儿和曲，头厮顶难字儿闲吟。番思年少如春梦。传书寄简，剪发捻沉。盟山誓海，解佩移簪。也曾待佳期到夜半更深，度良宵翠被鸳衾。如今腆着脸百事儿妆憨，低着头凡事儿撒吞，睁着眼所事推病。聪明，待怎？蓝桥一任洪波浸，但饱暖且则恁。始觉从前枉用心，再不追寻。
【尾】眠花卧柳性全禁，惜玉怜香心再不侵。假若普救寺丽春园待则甚？自今，自今，把这俏倬家风脱与您。
园居答大司寇晓湘先生
周子显（明代）

茅斋阒寂称幽居，溪上逍遥与世疏。尽日不通门客刺，经春懒报故人书。

捎帘细竹含风响，绕榻轻云过水虚。愿得此身无俗累，何妨蓑笠老樵渔。
李氏爱山楼
薛嵎（宋代）

境自吾心会，於焉识所存。
鸟声喧后寂，树色郭中付。
静寿备仁理，乾坤悟易门。
白云同此意，相对亦无言。
过郑司业旧居
陈淳祖（宋代）

司业閒居处，门前烟树低。
见山怀旧隐，抚壁试新题。
燕语花初落，蜂衙日自西。
一年春事毕，又见子规啼。
春社日祀事既毕轿中得三绝
魏了翁（宋代）

风雨声中听李陵，起来被服对神明。
歌钟才彻车轓动，归到谯楼恰六更。
感秋五首
杨万里（宋代）

盥漱已云毕，危坐正冠衣。
揽镜忽见我，不识我为谁。
自倚身尚强，不悟年已衰。
举头视嘉木，向人惨无姿。
我欲诉渠老，渠乃怀秋悲。
木悲不解饮，琴瑟声怨咨。
我且呼麴生，细细斟酌之。
我醉不知我，更知春秋为。
寿星寺
晃咏之（宋代）

石磴插青云，禅宫入渺冥。
归云侵客座，流水乱松声。
天近月逾白，竹多山更青。
从来丘壑志，不独付孙登。
邓掾知言再和暮春诗见视过形推奖有意论诗报
晁说之（宋代）

君侯哦苦淡，雅不爱深红。
冷眼看春尽，愁肠欲海空。
近寻山谷体，远到建安风。
只恐妨高步，令君似我穷。
高楼一何峻赠刘侍御
皇甫汸（明代）

高楼一何峻，迢迢峻而都。百尺悬飞陛，八窗列交疏。

璇题像刻凤，游极类翔乌。信兹蓬莱境，旷哉仙人居。

夙龄茂文藻，委志讽诗书。台端既肃轨，河内亦承符。

解缨谢神武，税驾凌清虚。炎曦戒末垂，凉飙被广除。

徵声理丝竹，张燕集簪裾。嘉宾倾四座，丰膳出中厨。

灵妃递楚舞，双童扬吴歈。容成献琼醴，长房启玉壶。

一饮粲颜色，再饮葆令躯。愿言享黄发，荣名千载俱。
次韵卢骏给事试茶
廖刚（宋代）

春容未动柳梢头，宠赐初惊远自鸥。蟹眼翻云连色起，兔毫扶雪带香浮。

出尘香味端谁品，无滓肝肠可耐搜。青琐夜长应不寐，珊瑚重见万金钩。
感春
释文珦（宋代）

忽闻春欲去，园林谩游瞩。
轻风散余红，细雨滋繁绿。
绿繁似欢散，经散犹僇辱。
因悟人间世，万事易翻覆。
贱或登青云，贵或成赤族。
祸福无定端，往往相倚伏。
那知今日歌，不是明朝哭。
书以为世鉴，得志毋纵欲。
克克如履冰，坎坎念伐幅。
苟能闲此理，堪追圣贤躅。
送陈大著知蕲州分韵得辉字
魏了翁（宋代）

陈侯海内秀，满腹贮明玑。
十岁能属文，提笔登王畿。
上嘉鲁论对，亟授九品衣。
二十隮膴仕，昱昱五采翚。
一十搴殊科，寻闯师氏闱。
四十复见徵，云步何峨巍。
蓬莱三千丈，径上陵紫微。
雇怀蕲春胜，骢马黄金鞿。
我来今二年，几度与客违。
於君再为寮，临分重依依。
风节耐岁晚，富贵特晨晞。
前后继二吕，迄今借光辉。
相期久远看，努力追前徽。
送圆音禅友主席丹霞 其一
成鹫（清代）

海云山色海幢潮，到处门庭未寂寥。猿鹤无心恋城市，不妨龙象远相招。
杂咏一百首·仇士良
刘克庄（宋代）

国老辞机密，阉儿叩绪馀。
殷勤传一诀，莫遣上观书。
朝上清歌
顾况（唐代）

洁眼朝上清，绿景开紫霞。皇皇紫微君，左右皆灵娥。

曼声流睇，和清歌些；至阳无谖，其乐多些；旌盖飒沓，

箫鼓和些；金凤玉麟，郁骈罗些；反风名香，香气遐些；

琼田瑶草，寿无涯些；君著玉衣，升玉车些；欲降琼宫，

玉女家些；其桃千年，始著花些。萧寥天清而灭云，

目琼琼兮情感。珮随香兮夜闻，肃肃兮愔愔。

启天和兮洞灵心，和为丹兮云为马。

君乘之觞于瑶池之上兮，三光罗列而在下。
故夫人陈氏挽章四首
陆文圭（元代）

白首萱堂上，儿孙卓有成。
膝前分粟果，枕上听书声。
风诰将金嵌，莺骖虎玉京。
舍西萝月夜，鸣咽陇泉鸣。
叹名
张嵲（宋代）

十年四海称忠壮，谁料将军阴子谋。
旧物空余叱拨马，新声莫唱白符鸠。
民谣几岁传钩落，笙席何人恋故侯。
溟海茫茫孤鸟没，一埋蓬颗便千秋。
菊
郑谷（唐代）

王孙莫把比蓬蒿，九日枝枝近鬓毛。
露湿秋香满池岸，由来不羡瓦松高。
万夫长李侯西觐回作诗为贺 其二
段成己（金朝）

坐拥貔貅十万夫，雍容帷幄看投壶。威风栗烈前无敌，胆气轮囷大满躯。

铜柱直期标百粤，连城潜觉失全吴。江南公事行将毕，愿献扁舟范蠡图。
谒洪公祠有感
刘钦翼（明代）

孤忠谁与简遗编，欲写心碑句未便。日落狐眠蝴蝶冢，月高猿啸杜鹃天。

血飞断岸应成碧，气咽残潮半带烟。一自身名归海鹤，千秋功过夕阳前。
莺
武衍（宋代）

柳外飞来恰弄声，瞥然流去一梭轻。
分明啼断春愁处，风不惊花午院晴。
春日早起
周必大（宋代）

谩有衣冠已卷怀，本无车马可惊猜。
春来早起关何事，点检园花几种开。
新昌道中
葛绍体（宋代）

归路忘羁思，邛枝第共携。
江湖闲载鹤，山店静闻鸡。
晚稻新收敛，秋花旧品题。
明朝行几里，应近赤城西。
和杨兄二绝
杜范（宋代）

诗人过我辱高轩，坐觉尘埃不敢干。
三寸古今谈不了，明珠落落走金盘。
颂证道歌·证道歌
释印肃（宋代）

四事供养敢辞劳，自有摩尼价最高。
任君宝满三千界，性无利益漫丰豪。
赠别客愚兄
圆显（清代）

已驻湖干棹，知君未可留。乡心明月夜，归梦白云秋。

挈钵投江郭，携筇向石头。半生行脚惯，不解说离愁。
观国趋庭送介夫乃弟
吴俨（明代）

谁似君家父子贤，一门圭组自相传。过庭便可询奇字，侍寝犹能问太玄。

红日举头天尺五，白云回首路三千。伯兄此别应多恨，梦里何时见惠连。
送炳宗巢簿
宋祁（宋代）

世德封胡后，英游终贾年。
尘缁去郡客，木落渡淮天。
揖吏贪持簿，劳歌倦倚弦。
无忧亲釜薄，新复古圭田。